Source: https://www.prezident.sk/article/prezident-vymenoval-15-novych-sudcov-pripomenul-ustavny-sud/
Timestamp: 2020-01-21 05:23:00+00:00
Document Index: 17577195

Matched Legal Cases: ['súd\n', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ']

Úvod > Aktuality > Tlačové správy > Prezident vymenoval 15 nových sudcov, pripomenul ústavný súd
Prezident Andrej Kiska v utorok vymenoval 15 nových sudcov bez časového obmedzenia.
„Pred malou chvíľou ste zložili ústavou predpísaný sľub a ujali ste sa funkcie sudkýň a sudcov na všeobecných súdoch. Odteraz sa s každým jedným vašim rozhodnutím začnú spájať oprávnene vysoké očakávania.
Nepripomínam to bezdôvodne. Naopak, Slovensko stále trpí hlbokou krízou dôvery ľudí v spravodlivosť. Vyviesť ho z tejto situácie je pre našu krajinu ťažká a náročná úloha. Okrem odvážnych politikov si vyžaduje poctivých policajtov, prokurátorov. Tak aby na Slovensku nikto nebol nedotknuteľný. Pretože iba potom ľudia uveria, že dodržiavať pravidlá sa oplatí. Iba tak získajú istotu, že štát ochráni práva každého bez ohľadu na to, kto zasiahol ich práv. Iba tak sa hlboký a prevažujúci pocit nespravodlivosti v našej krajine môže zmenšovať a miznúť.
Je nevyhnutné, aby ste vo svojich funkciách boli skutočne nezávislí. Aby ste zákony a iné všeobecne záväzné právne predpisy vykladali podľa svojho najlepšieho vedomia a svedomia. Aby ste rozhodovali nestranne, spravodlivo, bez zbytočných prieťahov a len na základe skutočností v súlade so zákonom.
Preto očakávam nielen ja, ale predovšetkým naši občania, že vaše budúce rozhodnutia budú zákonné, ťažko spochybniteľné a spravodlivé. Že budú čitateľné, zrozumiteľné a v rovnakej alebo podobnej situácii aj predvídateľné. A možno aj niekedy odvážne, ak si to významné okolnosti alebo verejný záujem vyžadujú.
Očakávania sa budú spájať aj s vašou schopnosťou a pripravenosťou vecne, slušne a trpezlivo komunikovať s verejnosťou. V najbližšom období bude veľkou skúškou dôvery v spravodlivosť v očiach verejnosti voľba kandidátov na sudcov Ústavného súdu SR.
Očakávam, že to budú práve sudkyne a sudcovia všeobecných súdov, ktorí budú patriť k tým, ktorí budú verejne žiadať a tlačiť na to, aby v najvyšších súdnych inštitúciách našej krajiny boli tí najlepší z najlepších. Pretože niet dôvodu, aby si vláda, ale predovšetkým národná rada nesplnili bezprostredne po 7. januári budúceho roku svoju povinnosť a nezvolili 18 odborne zdatných a morálne pevných kandidátov na sudcov a sudkyne ústavného súdu. S mnohými, ktorí majú právo ich navrhnúť, som sa stretol. Ani v jednom prípade nezaznela žiadna pochybnosť o tom, že takýchto kandidátov máme.“
Marek Bartko Okresný súd Žilina
Johana Bertová Okresný súd Prešov
Jana Gombárová Okresný súd Svidník
Ondrej Hvišč Krajský súd Košice
Natália Laurenčíková Okresný súd Malacky
Andrej Maukš Okresný súd Veľký Krtíš
Margaréta Milecová Okresný súd Žilina
Tomáš Minárik Okresný súd Veľký Krtíš
Katarína Moravčíková Okresný súd Nitra
Ivana Neviďanská Krajský súd Bratislava
Soňa Sura Okresný súd Banská Bystrica
Simona Štanglovičová Okresný súd Nitra
Daša Štefániková Okresný súd Bratislava V.
Jana Tvrdíková Okresný súd Komárno
Andrea Vorčáková Okresný súd Martin